《石屋辞三章为彭通府作 其二》
明代·王立道

有美人兮山之阳，芙蓉衣兮薜萝裳。憩夕驾兮蒙谷，望朝暾兮扶桑。

潺湲兮飞泉，旖旎兮垂杨。石嵚岑兮嵌砑，峰峦矗兮翠苍。

湖潋滟兮秋水碧，洞幽閒兮春草香。采瑶花兮盈把，宿石髓兮为粮。

访隐沦兮绝涧，想奇独兮高冈。君一去兮独遗邛，欲往从兮江水长。

作者简介：（1510—1547）明常州府无锡人，字懋中，号尧衢。嘉靖十四年进士。授编修。有《具茨集诗文》。